**ŽYMUS JIEZNO KRAŠTIETIS KUN. PRANAS BIELIAUSKAS**

 [**Rugpjūčio 25 d., Jiezne buvo minimos 130 – osios Prano Bieliausko gimimo metinės.**](http://kvitrina.com/?p=51603)

 Iš Slabados kaimo Jiezno seniūnijoje kilęs kunigas Pranas Bieliauskas – iškili asmenybė, palikusi tautiečiams neįkainojamų dvasios lobių.
Pranas Bieliauskas 1915–1957 metais Vilniaus krašte rinko tautosaką ir etnografinę medžiagą. Užrašė apie 3000 dainų su melodijomis, smulkiosios tautosakos, pasakų.  Apie jo nuveiktus darbus papasakojo kraštietis žurnalistas Juozas Pugačiauskas ir muzikologė Živilė Ramoškaitė.

 Živilė Ramoškaitė apžvelgė P. Bieliausko muzikinį gyvenimą. Pasakojo apie jo dienorašty užrašytus vaikystės prisiminimus susietus su muzika. Jis buvo labai muzikalus, įsimindavo bet kokią melodiją. Mėgdavo dainuoti su savo sese Elze.

 Pranešėja paminėjo, kad P. Bieliauskas yra giedojęs ir Jiezno bažnyčioje. Pasak pranešėjos, suskaičiuota, kad kunigas P.Bieliauskas užrašė apie 2 300 melodijų, tačiau tik viena yra iš Slabados kaimo vaikiška dainelė „Mandri pelėda“.Vartydama rankose P. Bieliausko dainų rinkinį „Varguolių dainos“, muzikologė sakė, kad šiame leidinyje yra labai daug gerų dainų.Neseniai išleistoje dienoraščių knygoje yra daug vertingos medžiagos apie Slabados kaimą.

Iš kunigo P. Bieliausko surinktų dainų lobyno keletas jų buvo sudainuota renginio metu, kurias atliko Jiezno KLC folkloro kolektyvas „Jieznelė“, stropiai renkantis ir saugantis krašto etnokultūrinį palikimą. Norinčius išgirsti jų daugiau ir susipažinti su kraštiečio kunigo tėviške, seniūnas Algio Bartusevičiaus pakvietė vykti į Slabados kaimą. Vietos gyventojai labai šiltai sutiko svečius ir P. Bieliausko giminaičius.